বাংলা সিরিয়ালের শ্যুটিং ঘিরে অচলাবস্থা কাটাতে বৃহস্পতিবার সকালেই সমস্ত পক্ষকে নিয়ে বৈঠকে বসতে চলেছেন পশ্চিমবঙ্গ টেলি অ্যাকাডেমির চেয়ারম্যান অরূপ বিশ্বাস। সকাল ১১টায় নবান্নতে এই বৈঠক হবে। 
তবে আর্টিস্ট ফোরামের তরফ থেকে জানানো হয়েছে, এই বৈঠকের ব্যাপারে এখনও কোনও আমন্ত্রণ আসেনি তাদের কাছে।
মন্ত্রীর হস্তক্ষেপেই আলোচনার মাধ্যমে প্রযোজক-অভিনেতা-কলাকুশলীদের মধ্যে বিরোধের সমাধান সূত্র বেরিয়ে আসতে পারে বলে মনে করছে সব পক্ষ।
‘‘মমতা বন্দ্যোপাধ্যায় যদি হস্তক্ষেপ করতেন তাহলে তো ব্যাপারটি মিটেই যেত। তবে তিনি নিশ্চয়ই অরূপ বিশ্বাসকে এই অচলাবস্থা কাটানোর দায়িত্ব দিয়েছেন। আশা করা যায়, এই বৈঠকেই একটি সমাধান সূত্র বেরিয়ে আসবে।’’ বলছেন টেলি ইন্ড্রাস্ট্রির এক সূত্র।

এই বিষয়ে অন্যান্য খবর

সিরিয়াল নিয়ে অচলাবস্থা কাটেনি এখনও, অনিশ্চিত এবার রিয়ালিটি শো
১ ঘণ্টায় শুরু হবে সিরিয়ালের শ্যুটিং, প্রযোজকদের চ্যালেঞ্জ কলাকুশলীদের


মাসের শেষে অভিনেতা ও কলাকুশলীদের বেতনের টাকা না মেটানোর অভিযোগে সরব হয়েছেন টেলি শিল্পীরা। অনেকদিনের বেতন বকেয়া রয়েছে বলেও অভিযোগ উঠেছে। গত পাঁচ দিন ধরে শ্যুটিং বন্ধ থাকায় টেলি সিরিয়ালের নতুন এপিসোডের সম্প্রচার বন্ধ হয়ে গেছে। 
তবে আলোচনাই যে সমস্যা সমাধানের একমাত্র পথ, তা পরিষ্কার করে দিয়েছেন টালিগঞ্জের ‘ফেডারেশন অফ সিনে টেকনিশিয়ান অ্যান্ড ওয়ার্কারস’-এর সভাপতি স্বরূপ বিশ্বাস। তিনি বলেন, ‘‘শ্যুটিং বন্ধ হওয়ায় সাধারণ মানুষকে আমরা বঞ্চিত করছি। শ্যুটিং চলুক। সঙ্গে আলোচনাও চলুক। জেদ করে থাকলে হবে না।’’
বৃহস্পতিবার যদি এই বৈঠকে আর্টিস্ট ফোরাম, ফেডারেশন ও প্রযোজকদের সংগঠনকে একটি রফা সূত্র বের করে দিতে পারেন মন্ত্রী অরূপ বিশ্বাস, তাহলেই দর্শকেরা আবার তাঁদের পছন্দের সিরিয়াল ফিরে পাবেন টিভির পর্দায়।